CELEX: 62015TN0524
Language: da
Date: 2015-09-07 00:00:00
Title: Sag T-524/15: Sag anlagt den 7. september 2015 — NICO mod Rådet

9.11.2015   
            
            
               DA
            
            
               Den Europæiske Unions Tidende
            
            
               C 371/34
            
         Sag anlagt den 7. september 2015 — NICO mod Rådet
   (Sag T-524/15)
   (2015/C 371/35)
   Processprog: engelsk
   
      Parter
   
   
      Sagsøger: Naftiran Intertrade Co. (NICO) Sàrl (Pully, Schweiz) (ved advokaterne J. Grayston, P. Gjørtler, G. Pandey og D. Rovetta)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Rådet tilpligtes med henblik på sagens tilrettelæggelse at fremlægge den fulde udgave af bilag I til dokument 7228/14 EXT 1 af 23. januar 2015 vedrørende »I/A-PUNKTSNOTE« fra Generalsekretariatet for Rådet til De Faste Repræsentanters Komité samt alle andre dokumenter, der vedrører sagsøgeren.
            
         
               —
            
            
               Rådets afgørelse indeholdt i skrivelse af 26. juni 2015 til sagsøgerens advokater vedrørende fornyet gennemgang af listen over de personer og enheder, der er opført i bilag II til Rådets afgørelse 2010/413/FUSP (1) om restriktive foranstaltninger over for Iran, som ændret ved Rådets afgørelse 2012/635/FUSP af 15. oktober 2012, og i bilag IX til forordning (EU) nr. 267/2012 (2) om restriktive foranstaltninger over for Iran, som gennemført ved Rådets gennemførelsesforordning (EU) nr. 945/2012 af 15. oktober 2012, annulleres, for så vidt som den anfægtede afgørelse udgør et afslag på at fjerne sagsøgeren fra listen over personer og enheder, der er omfattet af de restriktive foranstaltninger.
            
         
               —
            
            
               Rådet tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fire anbringender.
   
               1.
            
            
               Første anbringende om, at der er sket en tilsidesættelse af retten til forsvar og retten til at blive hørt, en tilsidesættelse af artikel 41 i chartret om grundlæggende rettigheder og en tilsidesættelse af princippet om god forvaltningsskik.
               
                           —
                        
                        
                           Under den fornyede gennemgang er sagsøgeren kun blevet oplyst om, at Rådet allerede har vedtaget en negativ afgørelse over for denne. Sagsøgeren har ikke fået nogen mulighed for at fremsætte bemærkninger og påberåbe sig sin ret til forsvar. Sagsøgeren har i stedet fået en frist til at fremsende bemærkninger, som Rådet slet ikke vil tage i betragtning, før der træffes afgørelse, men kun vil behandle i en separat, fremtidig administrativ efterprøvelse med henblik på fjernelse fra listen.
                        
                     
         
               2.
            
            
               Andet anbringende om utilstrækkelig begrundelse
               
                           —
                        
                        
                           Efterprøvelsesafgørelsen indeholder ikke en ordentlig begrundelse, der vil gøre det muligt for sagsøgeren at forstå, hvorfor dennes administrative anmodning om at blive fjernet fra listen er blevet afslået.
                        
                     
         
               3.
            
            
               Tredje anbringende om et åbenbart fejlskøn og en tilsidesættelse af væsentlige formelle og materielle krav
               
                           —
                        
                        
                           Med henblik på at begrunde den anfægtede afgørelse henviste Rådet klart til dokumenter og beviser, der var knyttet til tidligere faser i de administrative procedurer.
                        
                     
         
               4.
            
            
               Fjerde anbringende om en tilsidesættelse af væsentlige formelle og materielle krav, en tilsidesættelse af artikel 41 i chartret om grundlæggende rettigheder og manglende kompetence hos den person, der undertegnede den anfægtede afgørelse.
               
                           —
                        
                        
                           Rådets anfægtede skrivelse af 26. juni 2015, der indeholder afgørelsen om ikke at fjerne sagsøgeren fra listen, er behæftet med formelle fejl. Sådanne fejl i den omhandlede retsakts form giver også anledning til materielle tilsidesættelser af sagsøgerens rettigheder.
                        
                     
         
      (1)  Rådets afgørelse af 26.7.2010 om restriktive foranstaltninger over for Iran og om ophævelse af fælles holdning 2007/140/FUSP (EUT L 195, s. 39).
   
      (2)  Rådets forordning (EU) nr. 267/2012 af 23.3.2012 om restriktive foranstaltninger over for Iran og om ophævelse af forordning (EU) nr. 961/2010 (EUT L 88, s. 1).